﻿Oglinzi incarnate de Viorica Mocanu poesie ilustraţii color semnate de Fortu Nastasa postfată de Liviu Pendefunda 120 p., 32 Lei ISBN 978-973-9412-37-7 Colecţia Călătorilor Astrali 27 1 O poesie aparent uşor de lecturat, lejeră pentru orice tip de cititor, dar în reflectarea oglinzilor extrinseci şi mai ales introvertite ale autoarei este de o profunzime remarcabilă. Aceasta este lirica lui Sapho, a lui George Sand sau Sylvia Plath în care recunoaştem noile tendinţe ale ţesăturilor de cuvinte care nu mai trec prin războiul de ţesut, nici prin fire de tors, ci ca o mătase diafană se infiltrează între atingerea catifelată a pielii şi sensaţia satinată a naturii care încă îşi mai face milă de oameni mângâindu-i, alintându-le simţurile. Aşa curge discursul fotonic al undelor din versurile Vioricăi Mocanu, ca o vibraţie duală, în care experienţele vieţii şi frumuseţea viselor sunt doar aparent elemente antagonice. Suntem martorii unei îndelungi metamorfoze, cu desfacerea parţială a unei crisalide în aripile neantului: femeia aceea dansa/ pe marginea prăpastiei/ îşi lepăda veşmântul pământesc în crematoriul/ din mijlocul gropii de gunoi/ femeia aceea ardea / şi smulgea din buzunarul lui Dumnezeu/ darul/ întoarcerii în noi (dans la porţile veşniciei). Ea îşi rezolvă gravele momente ale deznădejdii şi suferinţelor sufleteşti prin îmbinarea frecvent croşetată, împletită a clipelor, a timpului rătăcit în spaţii care îi aparţin în exclusivitate şi de care nimeni nu o poate lipsi. De aceea ...rădăcinile simţirii/ sunt mai adânci ca rădăcinile timpului (înaintea timpului), iar la masa singurătăţii arta devine un demon/ născând îngeri pentru lume (carne de cireşe negre). Nu putem să nu remarcăm că discursul liric direct, monologul aparent se transformă în dialog.: ai pus ochi cerului tău pentru mine/ şi ai plâns când am plâns eu/ din umbrele acelea umbrite au curs lacrimi/ şi din lacrimi au crescut dumnezei/ şi tot atâtea ceruri din ei (umbre umbrite). O întreagă cosmogonie se reflectă în oglinzile lumii care înconjoară poeta şi’i dă posibilitatea de a deveni ea însăşi o entitate care răspunde universului: la poarta timpului o lumină crudă/ se răsfrângea în oglinzi (jucării cu ochi străini). Lumina, parte a întunericului, depăşeşte spaţiile spre a anihila timpul în interiorul cerului, aur şi argint, aur fiind poesia, argint oglinda ei, îmbină magia trupului cu cea a cuvântului: există o alchimie în capătul deschis al miezului/ cu miros de depărtări (capătul deschis al miezului), Doar că nu putem fi păcăliţi: până şi împletirea se face cu andrelele ascuţite ale unei minţi hotărâte, sigure, chiar dacă pare plină de tandreţe. Viorica Mocanu trăieşte în lumea sa unde pe drum o oglindă îmi răsărea mereu.../ şi-n mine ar fi răsărit oglinzi/... din mijlocul sufletului au început să-mi crească/ ochi adevăraţi şi teferi (oglinzi înşelătoare). Aşa îşi împărtăşeşte gândurile într’o reflexie asociată refracţiei, persoana iubită, dătătoare de bine şi rău fiindu’i interlocutorul mut, însă permanent, obsesiv în sufletul frământat al poetei: te-am dezbrăcat de lumină/ şi privirea mi s-a făcut fulger (fiară dulce cu două capete amare). Şi pentru a întări triada Sine-lună-oglindă descendentă transcendent în argint mai citez un fragment de hotărâre estetică şi sintetică: am văzut apoi/ cum ai rupt o bucată din lumina lunii/ mi-ai prins-o în păr/ luna îţi săruta obrazul/ şi tu o îmbrăţişai în tine toată (lumină măritată) Iubire, deznădejde, extaz, resemnare, într-un cuvânt: viaţă, momente din viaţa unei femei se răspândesc printre poeme şi se adună apoi reîncarnându-se din reflexiile minţii în oglinzile care ne înconjoară de pretutindeni. Poeta răspunde apelului acestei vieţi prin: mă strigai/ cu ochii plini de mine/ şi-n mine se-mpletiră arbori/ cu braţele de lună (sub acoperişul lumii). Şi totuşi, sub influenţele benefice ale 1 Viorica Mocanu, Oglinzi încarnate, Contact international, 2014 marilor poeţi a căror operă va rămâne generaţiilor viitoare (Nichita Stînescu), ea scrie: spune-mi iubite când mi-ai cuprins în palmă talpa/ ca pe o lume ce se naşte/ ai simţit patima drumului ce m-a adus la tine / în ziua aceea/ dar rănile mele adânci le-ai simţit cum s-au făcut rădăcini/ sub degetele tale ca un aprilie fără sfârşit/ când mi-ai cuprins în palmă talpa... şi primăvara a venit... (când mi-ai cuprins în palmă talpa), apărându-se sub protecţia mamei (Gaea, Demetra sau a celei prin intermediul căreia divinul a dat naşterea trupului încarnat prin oglinzi, Mama) cu un poem pe care îl voi reproduce pentru frumuseţea şi profunzimea unei sintagme eterne. Uite mamă/ de aici izvorăşte Apa Sâmbetei/ nu văd nu văd Pomul Vieţii/ Paradisul/ priveşte copile/ pietre de moară/ văd/ macină şi macină cojile lumii/ pulbere de valuri.../ e rotundă Apa Sâmbetei la vărsare/ de şapte ori rotundă/ şi Sorbul Pământului are gustul/ pietrelor de moară (rotundul apei) Viorica Mocanu debutează editorial prin volumul Oglinzi încarnate, ca urmare a premiului pentru debut în poesie al editurii Contact international, şi constituie deja o voce care se remarcă în viaţa reţelei literare româneşti 